b"\n_START_ARTICLE_\nSimeon Solomon\n_START_SECTION_\nTidlig liv\n_START_PARAGRAPH_\nSolomon ble f\xc3\xb8dt i London i en prominent j\xc3\xb8disk familie, og han var den \xc3\xa5ttende og siste barnet til den framgangsrike kj\xc3\xb8pmannen Meyer Solomon og amat\xc3\xb8rmaleren Kathe Levey. To av Solomons s\xc3\xb8sken ble ogs\xc3\xa5 malere, Abraham Solomon (1824\xe2\x80\x931862) og Rebecca Solomon (1832\xe2\x80\x931886)._NEWLINE_Han fikk sin grunnutdannelse i f\xc3\xb8debyen London og sin f\xc3\xb8rste undervisning i maleri av sin eldre bror en gang rundt 1850. Broren hadde stor p\xc3\xa5virkning p\xc3\xa5 Solomon helt til han d\xc3\xb8de. To \xc3\xa5r etter begynte han p\xc3\xa5 Carey's Art Academy, det samme \xc3\xa5ret som hans s\xc3\xb8ster stilte ut i Royal Academy for f\xc3\xb8rste gang.\n_START_SECTION_\nAkademiet\n_START_PARAGRAPH_\nAnbefalt av den viktorianske maleren Augustus Egg begynte Solomon p\xc3\xa5 Royal Academy den 24. april 1856. Som student startet han en uformell skisseklubb sammen med to andre studenter, Marcus Stone og Henry Holiday. Han ble ogs\xc3\xa5 introdusert via Dante Gabriel Rossetti til andre medlemmer av pre-rafaelittene, blant annet poeten Algernon Charles Swinburne og malerne Edward Burne-Jones, John Everett Millais, og William Holman Hunt i 1857. Georgiana Burne-Jones minnet senere i livet hvordan hun og ektemannen var begeistret over Solomons dyktighet, hans teknikk og hvor popul\xc3\xa6re hans skisseb\xc3\xb8ker var p\xc3\xa5 denne tiden. _NEWLINE_Han holdt sin f\xc3\xb8rste utstilling ved Royal Academy i 1858, noe han fortsatte \xc3\xa5 gj\xc3\xb8re fram til 1872. Hans f\xc3\xb8rste utstilte maleri hadde den bibelske Moses som tema og ble ikke godt mottatt av kritikerne, men William Makepeace Thackeray ga god kritikk. En st\xc3\xb8ttespiller av pre-rafaelittene, Thomas E. Plint, kj\xc3\xb8pte dette bildet og fem andre av Solomon. I tillegg til litter\xc3\xa6re figurmaleri i den pre-rafaelittiske stilen tok han ogs\xc3\xa5 opp motiver fra den j\xc3\xb8diske bibelen og genremaleri som avbildet j\xc3\xb8disk liv og ritualer.\n_START_SECTION_\nMot klassisisme\n_START_PARAGRAPH_\nSwinburnes forkj\xc3\xa6rlighet for klassisisme og erotikk fikk en innflytelse p\xc3\xa5 Solomon i tiden etter at hans bror var d\xc3\xb8d, og kort tid etter skisserte han den antikke greske poeten Sapfo, og lagde ogs\xc3\xa5 en akvarell av poeten i en lesbisk omfavnelse, Sappho and Erinna in a Garden at Mytilene (1864). Herfra vendte Solomons stil seg fra den pre-rafaelittiske og over i en klassisistisk og fulgte i fotsporene til kunstnere som Frederic Leighton, Edward Poynter, og Albert Moore. Han malte klassistiske verk som In the Temple of Venus (1863) og hans Habet!, utstilt i Royal Academy i 1865 og av mange betraktet som hans beste verk noensinne._NEWLINE_I \xc3\xa5rene 1866 til 1867 tok han sin f\xc3\xb8rste av tre reiser til Italia, hvor han malte noen av sine vakreste malerier, inkludert to versjoner av Bacchus (1867) og Heliogabalus, the High Priest of the Sun (1867).\n_START_SECTION_\nDen erotiske Solomon\n_START_PARAGRAPH_\nDen klassisistiske stilen var knyttet til den estetiske bevegelsen, ideen om \xc2\xabkunst for kunstens egen del\xc2\xbb, fremmet av Swinburne, James McNeill Whistler, og Walter Pater. Solomons estetikk vendte seg mot avbildning av dekadente eller vakre ynglinger som erosfigurene Love in Autumn (1866) og Love Dreaming by the Sea (1871), noe som var et opplagt og modig, om enn dumdristig, fors\xc3\xb8k p\xc3\xa5 \xc3\xa5 unders\xc3\xb8ke sin egen homoseksuelle identitet i en viktoriansk tid hvor kj\xc3\xa6rlighet mellom menn var en kriminell lovovertredelse i England. Slike tema kunne bare bli malt i et kodet billedspr\xc3\xa5k, men han hadde ogs\xc3\xa5 tidligere beveget seg inn p\xc3\xa5 dette betente omr\xc3\xa5det i bildene The Bride, the Bridegroom, and Sad Love (1865), unge religi\xc3\xb8se gutter i Two Acolytes Censing (1863) og det f\xc3\xb8r nevnte Sappho and Erinna._NEWLINE_Han fors\xc3\xb8kte seg ogs\xc3\xa5 som forfatter med prosadiktet A Vision of Love Revealed in Sleep (1871), som han dedikerte til Edward Burne-Jones, men fikk laber kritikk. Det var preget av Dante Gabriel Rossettis Hand and Soul. Han hadde skrevet et tidlig utkast til diktet da han i 1870 bes\xc3\xb8kte Roma sammen med Oscar Browning. Mange av de litter\xc3\xa6re bildene i diktet fortsatte \xc3\xa5 g\xc3\xa5 igjen i hans tegninger og malerier, ikke bare i l\xc3\xb8pet av den tiden han skrev p\xc3\xa5 diktet, men i resten av karrieren.\n_START_SECTION_\nArrestert og fall\n_START_PARAGRAPH_\nDen 11. februar 1873 ble hans kunstnerkarriere avbrutt da han ble arrestert sammen med en annen mann p\xc3\xa5 et offentlig toalett i London og stilt for retten, anklaget for uanstendig eksponering og fors\xc3\xb8k p\xc3\xa5 \xc3\xa5 beg\xc3\xa5 sodomi. Han ble d\xc3\xb8mt til straff best\xc3\xa5ende av 18 m\xc3\xa5neder hardt straffearbeid i fengsel, men etter \xc3\xa5 ha tilbrakt to uker i fengsel ble han l\xc3\xb8slatt mot kausjon. En m\xc3\xa5ned senere var straffen redusert til politioverv\xc3\xa5king og en bot. Solomon flyktet \xc3\xb8yeblikkelig til Frankrike og Den tredje franske republikk. Han ble derimot arrestert p\xc3\xa5 nytt i 1874 og da d\xc3\xb8mt til tre m\xc3\xa5neder i fengsel._NEWLINE_Hans tidligere venner og kunstnersamfunnet distanserte seg fra ham, blant annet for at Solomon synes selv \xc3\xa5 ha valgt bort sosial aksept for \xc3\xa5 kunne leve livet sitt slik han selv ville. Swinburne advarte de tidligere vennene om \xc3\xa5 holde seg unna ham for enhver pris. \xc3\x98kende fattigdom og alkoholisme tvang ham fra 1885 til \xc3\xa5 tilbringe sine siste \xc3\xa5r p\xc3\xa5 et fattighus i London, men han sluttet aldri \xc3\xa5 male. Mange av hans siste verker er avbildninger av et enkeltst\xc3\xa5ende hode, eller to hoder tett sammen, tegnet med fargeblyant eller kritt. De personifiserte abstrakte tema som natt, kj\xc3\xa6rlighet og d\xc3\xb8d, noe som kan gjenfinnes i hans A Vision of Love Revealed in Sleep._NEWLINE_Til tross for at hans offentlige karriere var avsluttet, beholdt han noen st\xc3\xb8ttespillere, blant annet hans egen familie, fotografen Frederick Hollyer og kunstmagnaten Herbert Horne. Solomon d\xc3\xb8de pengelens den 14. august 1905 og likskuet slo fast at d\xc3\xb8ds\xc3\xa5rsaken var hjertesvikt fra bronkitt og alkoholisme. Han ble gravlagt i den j\xc3\xb8diske kirkeg\xc3\xa5rden i Willesden.\n_START_SECTION_\nEtterm\xc3\xa6le\n_START_PARAGRAPH_\nI 1908 utga Julia Ellsworth Ford den f\xc3\xb8rste boken om ham: Simeon Solomon: An Appreciation. Eksempler p\xc3\xa5 hans arbeid er p\xc3\xa5 permanent utstilling i Victoria and Albert Museum og i Leighton House. Grunnet hans legning ble han stort sett tilsidesatt og sett p\xc3\xa5 som en obskur maler, men har i moderne tid f\xc3\xa5tt en renessanse. I desember 2005/januar 2006 ble det holdt en viktig retrospektiv utstilling av hans arbeid i Birmingham Museum and Art Gallery og i London ved Ben Uri Gallery i oktober-november 2006._NEWLINE_I Anthony Powells roman A Buyer's Market (bok nummer 2 i A Dance to the Music of Time), sier fortelleren om kunstneren Mr. Deacon at Solomon var en av de malere han beundret._NEWLINE_I Oscar Wildes lange fengselsbrev til Alfred Douglas, De Profundis, skriver Wilde om sin konkurs: \xc2\xabAt alle mine sjarmerende gjenstander m\xc3\xa5 bli solgt, mine Burne-Jones-tegninger, mine Whistler-tegninger, min Monticelli, mine malerier av Simeon Solomon, min keramikk, mitt bibliotek...\xc2\xbb"